Broj: 711-I-414-P-340-17/19-10-8

Zagreb, 8. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju neanonimne prijave o mogućem sukobu interesa dužnosnika Dalibora Milana, gradonačelnika Grada Metkovića,** na 38. sjednici, održanoj 8. veljače 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika** **Dalibora Milana, gradonačelnika Grada Metkovića, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik dana 5. srpnja 2017.g. kao jedini član i predsjednik Skupštine trgovačkog društva Čistoća Metković d.o.o. donio odluku o imenovanju Željka Mordžina za člana Uprave – direktora tog trgovačkog društva, bez prijedloga Gradskog vijeća Grada Metkovića.**
2. **Poziva se dužnosnik Dalibor Milan da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu istog Zakona, stoga je i Dalibor Milan povodom obnašanja dužnosti gradonačelnika Grada Metkovića obvezno postupati sukladno ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku. Stavkom 4. navedenog članka propisano je da se podnositelju prijave jamči zaštita anonimnosti.

Povjerenstvo je dana 8. rujna 2017.g. zaprimilo neanonimnu prijavu mogućeg sukoba interesa podnesenu protiv dužnosnika Dalibora Milana, koja je u knjizi ulazne pošte Povjerenstva zaprimljena pod poslovnim brojem: 711-U-5695-P-340/17-01-1, povodom koje se vodi predmet broj P-340/17.

U prijavi se u bitnom navodi da je Dalibor Milan izabran na lokalnim izborima održanim 2017.g. kao kandidat Hrvatske demokratske zajednice (u daljnjem tekstu: HDZ). Na istim izborima u Gradsko vijeće Grada Metkovića izabrano je 7 vijećnika s lista MOST nezavisnih lista, 7 vijećnika s liste HDZ-a, 2 vijećnika s liste Hrvatske seljačke stranke (u daljnjem tekstu: HSS) i jedan vijećnik s liste Socijaldemokratske partije Hrvatske, odnosno ukupno 17 vijećnika. U cilju osiguranja većine u Gradskom vijeću Grada Metkovića, dužnosnik Dalibor Milan je na mjesto direktora komunalnog trgovačkog društva Čistoća Metković d.o.o. imenovao Željka Mordžina, člana Gradskog vijeća Grada Metkovića koji je izabran s liste HSS-a te je na taj način osigurao podršku vijećnika s liste HSS-a. U prijavi se nadalje navodi da je u trenutku imenovanja Željka Mordžina za direktora trgovačkog društva Čistoća Metković d.o.o. u tijeku kazneni postupak koji se vodi pred Općinskom sudom u Dubrovniku pod brojem K-193/2016, po optužnici Općinskog državnog odvjetništva u Dubrovniku, zbog kaznenog djela zlouporabe ovlasti u gospodarskom poslovanju i kaznenog djela krivotvorenja službene isprave, a u kojem se Željka Mordžina tereti da je financijski oštetio upravo trgovačko društvo Čistoća Metković d.o.o. Podnositeljica prijave ističe da je imenovanjem na mjesto direktora trgovačkog društva Čistoća Metković d.o.o. Željko Mordžin u navedenom kaznenom postupku istovremeno okrivljenik i jedini ovlašteni zastupnik oštećenika. Sukladno Zakonu o trgovačkim društvima uloga svakog člana uprave društva jest zastupanje interesa društva pa bi tako i uloga Željka Mordžina kao direktora trgovačkog društva Čistoća Metković d.o.o. trebala biti zastupanje interesa tog trgovačkog društva kao oštećenika u kaznenom postupku koji se vodi protiv njega samoga kao okrivljenika. Iz svega navedenoga podnositelj prijave izvodi zaključak da je interes dužnosnika Dalibora Milana da osigura većinu u Gradskom vijeću Grada Metkovića prevladao nad javnim interesom da na čelno mjesto gradskog komunalnog društva imenuje osobu čiji interesi nisu u koliziji s interesima tog društva.

Povjerenstvo prvenstvo ističe da je zaprimljenu prijavu ispitalo u dijelu koji se odnosi na moguću povredu neke od odredbi ZSSI-a, prvenstveno povredu članka 15. stavka 2. ZSSI-a u pogledu poštivanja propisanog postupka za izbor članova uprave trgovačkih društava u vlasništvu jedinice lokalne samouprave, konkretno Grada Metkovića. U odnosu na preostale navode iz prijave u kojima se ukazuje da je dužnosnik Dalibor Milan imenovao Željka Mordžina članom Uprave trgovačkog društva Čistoća Metković d.o.o. unatoč činjenici da se protiv istog vodi kazneni postupak zbog kaznenih djela počinjenih upravo u svojstvu direktora tog istog trgovačkog društva, a s ciljem osiguranja većine u Gradskom vijeću Grada Metkovića, Povjerenstvo obrazlaže da isti upućuju na moguće počinjenje kaznenog dijela te će stoga prijavu i prikupljenu dokumentaciju proslijediti tijelima kaznenog progona.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 239. stavkom 2. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. i 110/15.) propisno je da članom uprave dioničkog društva ne može biti osoba koja je kažnjena za kazneno djelo zlouporabe stečaja, zlouporabe u postupku stečaja, pogodovanja vjerovnika ili povrede obveze vođenja trgovačkih i poslovnih knjiga iz Kaznenog zakona Republike Hrvatske i to za vrijeme od pet godina po pravomoćnosti presude kojom je osuđena, s time da se u to vrijeme ne računa vrijeme provedeno na izdržavanju kazne ili protiv koje je izrečena mjera sigurnosti zabrane obavljanja zanimanja koje je u potpunosti ili djelomično obuhvaćeno predmetom poslovanja društva za vrijeme dok traje ta zabrana.

 Člankom 423. stavkom 1. istoga Zakona propisano je da se na imenovanje članova uprave društva s ograničenom odgovornošću na odgovarajući se način primjenjuju odredbe članka 239. stavka 2. toga Zakona. Stavkom 2. istog članka propisano je da članovi društva svojom odlukom imenuju upravu društvaako društvenim ugovorom nije predviđeno da je imenuje netko drugi u društvu.

Člankom 35. stavkom 1. točkom 5. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15.). koji je bio na snazi u vrijeme donošenja odluke o imenovanju Željka Mordžina članom Uprave trgovačkog društva Čistoća Metković d.o.o. bilo je propisano da predstavničko tijelo jedinice lokalne odnosno područne (regionalne) samouprave osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za jedinicu lokalne, odnosno područne (regionalne) samouprave.

Člankom 48. stavka 1. točke 6. toga Zakona bilo je propisano da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno,

Povjerenstvo je izvršilo uvid u povijesni izvadak iz sudskog registra Trgovačkog suda u Dubrovniku te utvrdilo da je pod matičnim brojem subjekta: 060030747, OIB: 98244558721 upisano trgovačko društvo Metković d.o.o. Jedini član/osnivač društva je Grad Metković. Željko Mordžin bio je upisan kao direktor navedenog trgovačkog društva od 1998.g. do 27. rujna 2011.g. Odlukom skupštine od 27. rujna 2011.g. odobren je Plan društva Metković d.o.o. od 12. kolovoza 2011.g. kojim se odvaja dio imovine, prava i obveza društva Metković d.o.o. i prenosi na društvo Čistoća Metković d.o.o. koje se osniva u postupku podjele.

Uvidom u povijesni izvadak iz sudskog registra istog trgovačkog suda utvrđeno je da je pod matičnim brojem subjekta: 060277399, OIB: 53973515423 upisano trgovačko društvo Čistoća Metković d.o.o. Jedini član/osnivač društva je Grad Metković. Društvo je osnovano odvajanjem od trgovačkog društva Metković d.o.o. istodobnim prijenosom dijela imovine, prava i obveza na društvo Čistoća Metković d.o.o. Željko Mordržin bio je upisan kao direktor navedenog trgovačkog društva od 27. rujna 2011.g. do 5. srpnja 2013.g. te je ponovno upisan kao direktor na temelju Odluke člana društva od 5. srpnja 2017.g.

Na zahtjev Povjerenstva Općinski sud u Dubrovniku, Stalna služba u Metkoviću dostavio je 28. rujna 2017.g. optužnicu Općinskog državnog odvjetništva u Dubrovniku, Stalne službe u Metkoviću podnesenu protiv Željka Mordžina iz Metkovića, broj K-DO-1034/2015 od 16. listopada 2015.g. zbog počinjenja kaznenog djela zlouporabe ovlasti u gospodarskom poslovanju, opisano i krivotvorenja službene isprave te naveo da je postupak po predmetnoj optužnici u tijeku.

Uvidom u predmetnu optužnicu utvrđeno je da je ista podignuta protiv Željka Mordžina zbog kaznenih djela počinjenih u svojstvu odgovorne osobe u pravnoj osobi, odnosno u svojstvu direktora trgovačkog društva Metković d.o.o.

Na zahtjev Povjerenstva Grad Metković dostavio je očitovanje od 22. rujna 2017.g. u kojem se upućuje na odredbe Zakona o trgovačkim društvima te na Izjavu o osnivanju trgovačkog društva Čistoća Metković d.o.o. kojom je regulirano da Skupština društva imenuje direktora. U očitovanju se nadalje navodi da je gradonačelnika Grada Metkovića Dalibor Milan na navedenu dužnost stupio 8. lipnja 2017.g. te da isti predstavlja Grad Metković u Skupštini trgovačkog društva Čistoća Metković d.o.o.

Grad Metković u svom očitovanju nadalje pojašnjava da se direktor trgovačkog društva Čistoća Metković d.o.o. imenuje na vrijeme od 4 godine, kao i da je prijašnjem direktoru istekao mandat te je raspoređen na radno mjesto i obavlja poslove koje je radio i prije imenovanja za direktora. Nadalje, Željko Mordžin je do imenovanja za direktora bio u istom društvu samostalni referent za komunalne poslove, a do 2013.g. je bio i direktor društva Čistoća Metković d.o.o. Također se napominje da je Željko Mordžin prethodno bio i direktor društva Metković d.o.o. iz kojeg je Planom podjele i nastalo novo trgovačko društvo Čistoća Metković d.o.o.

U privitku očitovanja Grad Metković dostavio je Izjavu društva Čistoća Metković d.o.o. za obavljanje komunalnih djelatnosti od 26. siječnja 2015.g. te Zapisnik sa Skupštine društva Čistoća Metković d.o.o. za obavljanje komunalnih djelatnosti od 5. srpnja 2017.g.

Uvidom u Izjavu društva Čistoća Metković d.o.o. utvrđeno je da je člankom 32. propisano da član Uprave – direktor može biti fizička osoba koja je potpuno poslovno sposobna i za koju ne postoje zapreke iz članka 239. stavka 2. Zakona o trgovačkim društvima. Pored uvjeta propisanih zakonom, član Uprave – direktor mora ispunjavati sljedeće uvjete: mora imati VSS tehničke, ekonomske ili pravne struke te najmanje 5 godina radnog iskustva. Člankom 33. Izjave propisano je da direktora društva svojom odlukom imenuje Skupština na vrijeme od četiri godine s mogućnošću ponovnog imenovanja.

Uvidom u Zapisnik sa Skupštine društva Čistoća Metković d.o.o. od 5. srpnja 2017.g. utvrđeno je da je na sjednici Skupštine bio nazočan Dalibor Milan, predsjednik Skupštine te predstavnik Grada Metkovića kao jedinog člana društva. Nadalje, u Zapisniku je utvrđeno da je istekao mandat Tomislava Jakića te se isti razrješava s dužnosti člana Uprave – direktora društva Čistoća Metković d.o.o. Predsjednik skupštine potom donosi Odluku kojom se Željko Mordžin iz Metkovića imenuje za člana Uprave - direktora društva Čistoća Metković d.o.o.

Na dodatni zahtjev Povjerenstva Grad Metković dostavio je očitovanje od 7. studenoga 2017.g. u kojem se navodi da Izjavom društva Čistoća Metković d.o.o. nije propisano provođenje natječaja za mjesto direktora društva te da direktora društva nije predlagalo niti je trebalo predlagati Gradsko vijeće Grada Metkovića, niti je isto raspravljalo o razrješenju i imenovanju direktora predmetnog trgovačkog društva. U očitovanju se još jednom naglašava da direktora društva imenuje skupština te da se isti imenuje na vrijeme od četiri godine, kao i da je prijašnjem direktoru Tomislavu Jakiću istekao mandat. Skupštinu društva Čistoća Metković d.o.o. čini osnivač - član društva Grad Metković kojeg zastupa gradonačelnik Dalibor Milan.

U očitovanju se još jednom pojašnjava da je Željko Mordžin do imenovanja za direktora bio zaposlen u istom trgovačkom društvu, a do 2013.g. bio je direktor istog društva kada je opozvan prije isteka mandata od strane Skupštine društva u kojoj je Grad Metković zastupao tadašnji gradonačelnik Božo Petrov te je za člana Uprave - direktora imenovan Tomislav Jakić i to na isti način kao što je imenovan i Željko Mordžin, a sve sukladno Zakonu o trgovačkim društvima i Izjavi o osnivanju predmetnog trgovačkog društva. G. Željko Mordžin kao dugogodišnji direktor koji je uspješno obnašao tu dužnost ispunjava sve uvjete za člana Uprave – direktora društva iz članka 32. Izjave društva i imenovan je od strane Skupštine društva koju čini osnivač - član društva Grad Metković zastupan po gradonačelniku. U očitovanju se završno navodi da je imenovanje Željka Mordžina direktorom društva Čistoća Metković d.o.o. obavljeno u svemu prema pozitivnim zakonskim propisima i aktu društva te je kao takvo i provedeno u sudskom registru.

Povjerenstvo obrazlaže kako nije sporno da odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.) propisuju postupak donošenja odluka skupština trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je i da je člankom 48. Zakon o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava.

Povjerenstvo obrazlaže da oba navedena Zakona propisuju koje tijelo je ovlašteno **donositi odluke** o imenovanju i razrješenju članova uprava trgovačkih društva općenito, odnosno članova uprava trgovačkih društva u vlasništvu jedinice lokalne i područne (regionalne) samouprave. Pritom Povjerenstvo nije nadležno niti će u ovom postupku utvrđivati je li dužnosnik Dalibor Milan prilikom donošenja Odluke o imenovanju Željka Mordžina za člana Uprave trgovačkog društva Čistoća Metković d.o.o. pravilno primijenio odredbe Zakona o lokalnoj i područnoj (regionalnoj) samoupravi, kao ni je li predmetna odluka dužnosnika kao jedinog člana Skupštine društva donesena sukladno odredbama Zakona o trgovačkim društvima.

Povjerenstvo ovdje ipak napominje da, sukladno članku 239. stavku 2. Zakona o trgovačkim društvima, kazneni postupak koji je u tijeku formalno ne predstavlja zapreku za imenovanje određene osobe članom uprave trgovačkog društva.

Povjerenstvo, međutim, naglašava je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano koje tijelo predlaže skupštinama tih trgovačkih društava članove upravnih tijela i nadzornih odbora.

Povjerenstvo pritom ima u vidu obrazloženje Konačnog prijedloga Zakona o izmjenama i dopunama Zakona o sprječavanju sukoba interesa iz siječnja 2012.g., kojim je brisan dio odredbe članka 15. o provedbi postupka javnog natječaja, a u ostalom dijelu je odredba ostala nepromijenjena, a u kojem se među ostalim navodi:

„S ciljem zaštite interesa Republike Hrvatske i jedinica lokalne i područne (regionalne) samouprave u upravljanju trgovačkim društvima u kojima Republika Hrvatska i jedinice lokalne i područne (regionalne) samouprave imaju dionice ili udjele u vlasništvu (kapitalu društva), neophodno je da Vlada Republike Hrvatske može u svakom trenutku predlagati članove upravnih tijela i nadzornih odbora na temelju stručnosti i odgovornosti kandidata, a bez provođenja postupka javnog natječaja koji iziskuje dulji protek vremena, a istovremeno ne jamči sposobnost upravljanja tim tijelima.

Ujedno se osigurava učinkovitija zaštita prava vlasništva Republike Hrvatske u onim trgovačkim društvima u kojima ima dionice ili udjele, a što se može postići jedino na način da se Vlada Republike Hrvatske u ime Republike Hrvatske, u odnosu na ta trgovačka društva, ponaša kao dobar domaćin, odnosno gospodarstvenik, te da učinkovitije provodi određene strateške odluke. Isto se odnosi i na trgovačka društva u kojima jedinice lokalne, odnosno područne (regionalne) samouprave imaju dionice ili udjele u vlasništvu (kapitalu društva).

Stoga je ovim Izmjenama i dopunama Zakona brisan samo dio odredbe članka 15. stavka 2. o obvezi prethodne provedbe javnog natječaja, te se propisuje da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice.“

Slijedom svega navedenoga, Povjerenstvo zaključuje da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava, odnosno može imenovati sebe ili drugu osobu.

Povjerenstvo također zaključuje da nije sporno da je čelnik izvršne vlasti jedinice lokalne samouprave ovlašten kao jedini član skupštine trgovačkog društava u isključivom vlasništvu te jedinice glasovati, odnosno donositi odluku o imenovanju člana uprave, ali donošenju odluke o imenovanju člana uprave na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Dalibor Milan u obnašanju dužnosti gradonačelnika Grada Metkovića, počinio moguću povredu članka 15. stavka 2. ZSSI-a, koja proizlazi iz okolnosti da je dužnosnik donio odluku o imenovanju Željka Mordžina članom uprave - direktorom trgovačkog društva Čistoća Metković d.o.o. bez prethodnog prijedloga Gradskog vijeća Grada Metkovića.

Sukladno članku 39. stavku 3. ZSSI-a, u točki II. izreke poziva se dužnosnik Dalibor Milan da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja odluke.

Slijedom svega navedenog, povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Dalibor Milan, elektroničkom dostavom
2. Podnositelj prijave, elektroničkom poštom
3. Objava na internetskoj stranici Povjerenstva
4. Pismohrana